Profesionalna rehabilitacija sastoji se od niza postupaka namijenjenih nezaposlenim osobama s invaliditetom kojima se osigurava stjecanje znanja i vještina potrebnih za zapošljavanje. U provedbi aktivnosti profesionalne rehabilitacije naglasak se stavlja na individualizirani pristup nezaposlenoj osobi.
U svim područnim uredima Zavoda rade savjetnici za posredovanje pri zapošljavanju osoba s invaliditetom koji su posebno educirani u ovom području. U suradnji sa savjetnicima za profesionalno usmjeravanje obavlja se procjena radne sposobnosti nezaposlene osobe s invaliditetom. Nezaposlenim osobama s invaliditetom omogućeno je i sudjelovanje u različitim oblicima grupnog savjetovanja prilagođenima s obzirom na vrstu invalidnosti. Svrha ovih aktivnosti je poticanje aktivnog pristupa traženju posla te ostvarivanje socijalne i psihološke potpore.
Postupci profesionalne rehabilitacije uključuju:
utvrđivanje preostalih radnih i općih sposobnosti
profesionalno informiranje, savjetovanje i procjenu profesionalnih mogućnosti
radno osposobljavanje, prekvalifikaciju, dokvalifikaciju
programe održavanja i usavršavanja radno-socijalnih vještina i sposobnosti tijekom zapošljavanja
programe unapređivanja radno-socijalne uključenosti u zajednicu